МИНИСТЕРСТВО НА КУЛТУРАТА
УЧЕБНА ПРОГРАМА
ПО БЪЛГАРСКИ ТАНЦИ
(СПЕЦИАЛИЗИРАНА ПОДГОТОВКА)
ЗА УЧЕНИЦИТЕ от І до ІV клас

СПЕЦИАЛНОСТ „БЪЛГАРСКИ ТАНЦИ“
В УЧИЛИЩАТА ПО ИЗКУСТВАТА

Утвърдена със заповед №……….........../………….2021
София, 2021
І. ЦЕЛИ И ЗАДАЧИ: 

· Усвояване на елементарни понятия и основни практически умения като подготовка за професионално обучение по български народни танци. 

· Развиване на музикалност, ритмичност, координация, танцувалност и артистичност. 

· Укрепване на организма.

· Изграждане на  правилната постановка на корпуса, главата и краката.

· Създаване на положителна нагласа и траен интерес за общуване с музиката и фолклора.

· Развиване на вродените у децата музикални и танцови заложби и даване на възможност за изява на присъщата им емоционалност и артистичност.

· Придобиване на знания за българския фолклор.

· Създаване на умение за движение с музиката и  усъвършенстване на двигателната култура. 
ІІ. СТРУКТУРА НА УЧЕБНИЯ ПРОЦЕС
· първи клас - 32 седмици х 4 часа =  128 часа 

· втори клас - 32 седмици х 4 часа =  128 часа
· трети  клас - 32 седмици х 4 часа =  128 часа
· четвърти клас - 34 седмици х 4 часа =  136 часа
ІІІ. МЕТОДИЧЕСКИ УКАЗАНИЯ
· Часовете се провеждат в танцова зала със съпровод на корепетитор.

· Всяка следваща година се затвърждава материала от предходната 

· Последователност на темите.
· Използват се разнообразни и достъпни за възрастта на децата движения, за да се усвои
заложения в програмата материал. 
· Създава се танцувален репертоар, имащ за цел да подготвя учениците за сценични изяви.

· Обучението по народни танци да формира у децата знания, превръщайки ги в двигателни умения и навици.
· Стимулират се музикално-игровото творчество и импровизациите чрез музикални игри и упражнения за създаване на музикално - двигателни образи по естествен път.
В края на всяка учебна година учениците от I до IV клас се явяват на задължително текущо изпитване за определяне на изходното ниво. Оценката се определя от комисия назначена със заповед от директора. За учениците от I, II и III клас оценката е само с качествен показател. Критерии за оценяването са показаните танцувални и артистични качества и степента на усвояване на учебния материал за съответния клас, утвърден от министъра на културата.

ІV. РАЗПРЕДЕЛЕНИЕ НА УЧЕБНИЯ МАТЕРИАЛ
I клас
Цели и задачи на обучението: 

Развива музикалност, координация и танцувалност, творческа активност и въображение. Спомага за опознаване на естествено заложените човешки движения. Залага се на музикално-игрово творчество и импровизации– използват се музикални игри и упражнения с цел създаването на музикално – двигателни образи по естествен път. Чрез игрите децата могат самостоятелно да изразяват своите чувства. В процеса на практическата работа се усвояват новите понятия.
Основна задача е усвояването на:

1. Основните положения (Лост, Свивка) и позиции (I;  III; VI) на краката;

2. Изправеното положение на корпуса
3. Основни танцови движения: Стъпка; Подскок; Ход; Ръченична;

Екзерсис /към станка/: Изработва се правилната постановка на корпуса
· Лост на пръсти встрани по I позиция 

· Лост на пръсти с приклякане по I позиция 

· Приклякане по I позиция

Среда:

· Основни положения на ръцете I ,II ,III. 

· Основни позиции на краката I ,III, VI. 
Упражнения :

· Лост на пръсти напред 

· Лост на пета 

· Приклякане по I позиция 

Среда - танцувална част: Заучаване на комбинация, съставени от прости танцови движения: „Ход” в различни варианти; Ръченична- комбинирана с прости движения на ръцете.
Фолклорни хора: „Боряно, Борянке”, „Тръгнала е Румяна”

ІІ клас

Цели и задачи на обучението: 
Затвърждаване на заучените понятия от предходната година. Повишаване на натоварването на краката, ръцете и корпуса. Започва съчетаването на едновременно движение на краката, корпуса и ръцете. Работи се за артистичността по време на изпълнение / мимики, провиквания и др./. Отделят се часове за запознаване на децата с българския фолклор - беседи, прожекции на филми за известни творци и танцови спектакли. Продължава работата в сферата на музикално-игровото творчество и импровизацията с цел развиване на фантазията и въображението. На учениците се поставят задачи чрез усвоените движения да създават музикално – танцувален образ. 
Станка: Затвърждават се упражненията от предходната година. Работи се към станка за правилна позиция на корпуса. 

· Упражнения :

· Лост  пръсти- пета с пречупване на глезена 

· Приклякане в първа втора и трета позиция с изработване на правилно положение на корпуса и таза 

Среда – танцувална част: Затвърждаване танцовите  движения изучавани през предходната година. Заучаване на техни разновидности. Изработване на комбинации съставени от тях: „Ход” - различни варианти : с подскок; с приклякане. „Ръченична” – обикновена; кръстосана; други видове . „Дайчова” – основна; с малки хлопки; с придвижване. Движение на ръцете(люшове).

Фолклорни хора: Заучаване на леки фолклорни хора и игри, използват се движения на ръцете. Играе се на песен - Самоковско хоро, Дунавско хоро.

ІІІ клас

Цели и задачи на обучението: 
Затвърждаване и развитие на навиците придобити през предходните години. Увеличава се обема на използваните движения. Работи се върху издръжливостта и силата на краката. Доразвива се координацията по време на танцуване. Задълбочава се работата за постигане на по-голяма артистичност и умение за пресъздаване на емоционалната изразителност на българския танц. Учениците се запознават най-общо с фолклорните области на страната. Посещават се танцови спектакли. 
Екзерсис: 

· Лост на пръсти

· Лост пръсти - пета 

· Приклякане  по I; II; III позиция 

· Упражнения с чукчета и хлопки 

Среда - танцувална част: 

· Отработване на основните позиции на ръцете и краката. 

· Запознаване с ракурсите по време на танцуване. 

· Ходене по музика: Съчетаване на различни видове „ходове”.

· Затвърждаване на заучените основни движения: ръченична; дайчова; добавяне на нови основни движения: „пайдушка”, „тракийка”, „конче” и други. Заучаване на комбинации съставени от тях.

Фолклорни хора: Заучаване на опростени варианти на хората: Пайдушка тройка, Право тракийско хоро и други.

ІV клас
Цели и задачи на обучението: 
Затвърждаване на изучените понятия и придобитите умения от предходните години. Работи се за повишаване на силата на краката чрез увеличаване броя на повторенията на заучените движения. Ускорява се темпото на изпълнение. Възпитават се личностни качества като воля и целеустременост. Приучване към работа в екип. Учениците се запознават с понятието фолклорен стил. Могат да се организират посещения на танцови спектакли с последваща беседа.
Екзерсис на станка: повишава се темпото на изпълняваните упражнения. Включват се упражнения с една ръка към станката.
· Лост на пръсти (напред - встрани – назад)

· Лост на пръсти - пета

· Приклякане и клякане по I; II; III позиция (към станка)

· Лост с преминаване към станка ( първа- втора - първа позиция; (втора – шеста - втора позиция)

· Упражнения с нисък лост 

· Дъги по земята в първа и шеста позиция 

· Бързи лостове към станка - встрани, по първа  и трета позиция 

Среда - танцувална част:

· Скокове на среда. 

· Отработване на основните движения и техните разновидности от предходни години. Включването им в прости комбинации в по бързо темпо. Съчетаването им с движения на ръцете и главата . Емоционално изпълнение и провиквания. 

Фолклорни хора: затвърждаване на изучения фолклорен материал. Заучаване на основните стилови белези на съответните хора. Разучаване на Ширто, Граовско хоро.

V. КРИТЕРИИ ЗА ОЦЕНЯВАНЕ НА ПОСТИЖЕНИЯТА НА УЧЕНИЦИТЕ:
Отличен 6: Точно възпроизвеждане усвоения материал. Танцувалност, правилни основни положения на ръцете и краката; корпуса; главата. Разпознаване и използване на терминология. Използване на основните стилови белези при танцуване на фолклорен материал. Артистичност и емоционалност по време на танцуване.
Много добър 5: Показване на усвоен материал с малки неточности. Добро владение на корпуса при изпълнение на упражнения от екзерсиса и танцовите комбинации на среда. Разпознаване на основни стилови белези на фолклорни хора. 

Добър 4: Показване на заучен материал със съществени неточности. Не добро владеене на корпуса. Липса на издръжливост на краката. Лоша координация на движенията. Не разбиране  на терминологията.  

Среден 3: Показва заучен материал със съществени неточности. Липса на координация по време на танцуване.  Слаба възприемчивост. Слабо познание за стиловите особености на фолклорния материал.

Слаб 2: Не показва заучен материал. Липса на координация . Неумение на основни танцови движения. Не използва терминология. Лоша танцувалност. Без понятие за фолклорен стил. 
Изготвил: Радко Прокопиев
НУИ „Проф. Веселин Стоянов “ - Русе
